บริหารการเงินครอบครัว ให้เหลือถึงเกษียณ
แผนการเงินสำหรับชีวิตคู่กับชีวิตครอบครัวที่มีลูกนั้นต่างกันอย่างสิ้นเชิง ยิ่งสำหรับครอบครัวที่มีฐานะปานกลางด้วยแล้ว
13 ต.ค. 2559

โดย...โยโมทาโร่ 
แผนการเงินสำหรับชีวิตคู่กับชีวิตครอบครัวที่มีลูกนั้นต่างกันอย่างสิ้นเชิง ยิ่งสำหรับครอบครัวที่มีฐานะปานกลางด้วยแล้ว ยิ่งต้องวางแผนการใช้เงินให้มาก เพราะพฤติกรรมการใช้เงินจะเปลี่ยนแปลงไปอย่างสิ้นเชิงสิ่งเคยซื้อหาปรนเปรอตัวเองก็จะไปอยู่กับลูกและยังต้องคิดเผื่อค่าใช้จ่ายสำหรับค่าเทอมและเงินสำหรับเกษียณอีกด้วย
1.หารายได้เพิ่ม
แต่ละครอบครัวนั้นมีรายรับรวมกันไม่เท่ากัน รวมทั้งทรัพยากรที่เป็นตัวเลือกก็มีไม่เหมือนกัน บางครอบครัวเลือกที่จะเสียเงินจ้างพี่เลี้ยงเลี้ยงลูก แต่อีกครอบครัวเลือกที่จะให้คนใดคนหนึ่งลาออกจากงานเพื่อมาเลี้ยงลูกเต็มตัว ครอบครัวที่โชคดีหน่อยก็จะมีญาติผู้ใหญ่ที่เกษียณแล้วพร้อมเลี้ยงหลานให้ที่บ้าน แต่ไม่ว่าจะเลือกทางไหนสิ่งที่สำคัญหลังมีลูกก็คือการหารายได้เสริมเพื่อรองรับค่าใช้จ่ายในอนาคต เพราะเงินเดือนของเราส่วนใหญ่จะขึ้นไม่ทันอัตราเงินเฟ้อ ดังนั้นช่องทางหารายได้อื่นๆ จะช่วยให้คุณมีเงินเหลือสำหรับการเกษียณอายุได้ง่ายขึ้น และเพิ่มความมั่นคงในชีวิตครอบครัวได้อีกด้วย  
2.ใช้เงินตามงบ
ตั้งงบการเงินสำหรับใช้จ่ายอย่างชัดเจน หลายครอบครัวมักพลาดในเรื่องการหมุนเงิน โยกเงินเก็บมาใช้แล้วคิดว่าอีกเดือนจะโอนกลับเข้าไปใส่ใหม่ แต่สุดท้ายแล้วก็มีเรื่องที่ต้องใช้จ่ายหรือจ่ายเงินไม่พออยู่ดี ดังนั้นคุณควรตั้งงบประมาณที่คิดว่าจะสามารถอยู่ได้ต่อเดือน โดยไม่เบียดเบียนเงินเก็บที่มีอยู่ แล้วพยายามใช้จ่ายให้อยู่ในขอบเขตนั้นๆ แต่หากพยายามแล้วยังไม่พอแสดงว่าคุณอาจจะต้องกลับไปเริ่มต้นที่ข้อ 1 ใหม่ให้ดีก่อน
3.สำรองเงินให้เป็นนิสัย
แบ่งเก็บก่อนใช้ให้เป็นนิสัย ทุกครั้งที่เงินเดือนเข้าหรือมีรายรับเข้ามา ไม่ว่าจะเป็นต่อวันหรือต่อเดือน แต่หากคุณมีรายรับเป็นรายวันให้คิดง่ายๆ ว่าใช้ 2 ส่วน ออม 2 ส่วน แสดงว่าในทุกๆ วันที่มีรายรับเข้ามาควรหักเงิน 25 เปอร์เซ็นต์ เข้าบัญชีเงินฝาก เข้า 100 บาท ก็เก็บ 25 บาท เข้า 1,000 บาท ก็เก็บ 250 บาท เป็นเงินสำรองค่าใช้จ่ายภายในบ้าน และอีก 25 เปอร์เซ็นต์ ของรายได้ที่เข้ามาเป็นเงินทุนสำหรับเกษียณทำแบบนี้สัก 1 ปี คุณจะพบว่ามีเงินเก็บเป็นตัวเลขที่ค่อนข้างน่าพอใจแน่นอน แต่ที่สำคัญก็คือไม่ควรโยกเงินไปมาระหว่าง 2 บัญชีนี้เป็นอันขาด
4.ซื้อประกันชีวิตตลอดชีพ
สุดท้ายคือเรื่องการซื้อประกันชีวิตไม่ว่าจะเป็นแบบไหนก็ตามควรมีทุนประกันอยู่ที่ 10 เท่าของเงินเดือน และมีเบี้ยต่อปีไม่สูงมากนัก หากเกิดเหตุร้ายขึ้นมาจะช่วยผ่อนหนักเป็นเบาให้กับคนข้างหลังได้ไม่น้อย สำหรับคนที่มีรายได้สูงควรวางแผนซื้อทุนประกันที่สามารถส่งลูกเรียนจนจบจะดีที่สุด